CELEX: 52020PC0183
Language: lt
Date: 2020-04-29
Title: Pasiūlymas TARYBOS REGLAMENTAS dėl laikinųjų priemonių, susijusių su visuotiniais Europos bendrovių (SE) akcininkų ir Europos kooperatinių bendrovių (SCE) narių susirinkimais

EUROPOS KOMISIJA
            Briuselis, 2020 04 29
            COM(2020) 183 final
            2020/0073(APP)
            Pasiūlymas
            TARYBOS REGLAMENTAS
            dėl laikinųjų priemonių, susijusių su visuotiniais Europos bendrovių (SE) akcininkų ir Europos kooperatinių bendrovių (SCE) narių susirinkimais
            (Tekstas svarbus EEE)
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               2001 m. spalio 8 d. Tarybos reglamente (EB) Nr. 2157/2001 dėl Europos bendrovės (SE) statuto ir 2003 m. liepos 22 d. Tarybos reglamente (EB) Nr. 1435/2003 dėl Europos kooperatinės bendrovės (SCE) statuto nustatytos atitinkamų šiais teisės aktais reglamentuojamų subjektų (SE ir SCE) steigimo ir veikimo taisyklės. Tiek SE reglamente, tiek SCE reglamente taip pat suderintas visuotinio akcininkų (narių) susirinkimo surengimo terminas. Abiejų reglamentų 54 straipsnyje nustatyta vienoda taisyklė, pagal kurią SE ir SCE visuotinį susirinkimą privalo surengti bent vieną kartą per kiekvienus kalendorinius metus, per šešis mėnesius nuo finansinių metų pabaigos. Reglamentuose šios nuostatos išimčių nenumatyta. 
            
            
               
                  COVID-19 pandemijos protrūkis daro didelį poveikį bendrovėms ir kooperatinėms bendrovėms, įskaitant SE ir SCE. Visų pirma dėl izoliavimo ir socialinio atskyrimo priemonių, taip pat dėl poreikio sutelkti pastangas į ekonominės veiklos suvaržymų valdymą SE ir SCE labai sunku laikytis atitinkamų reglamentų 54 straipsnyje nurodyto visuotinio susirinkimo sušaukimo termino. Nors valstybės narės bendrovių teisės srityje ėmėsi skubių priemonių, kad paremtų bendroves ir padėtų joms dabartinėmis išskirtinėmis aplinkybėmis, tokios priemonės nėra skirtos SE ar SCE, nes tiek ES, tiek SCE statutas yra ES reglamentas.
               
               
                  Visuotiniai susirinkimai yra labai svarbūs siekiant užtikrinti, kad teisiškai privalomi arba ekonomiškai būtini sprendimai, darantys poveikį pačiai bendrovei, jos akcininkams ir tretiesiems asmenims, būtų priimami laiku. Atsižvelgiant į tai, kad dėl COVID-19 susidariusios išskirtinės aplinkybės nepriklauso nuo SE, SCE ir valstybių narių, šiuo pasiūlymu ES lygmeniu nustatoma laikina nuo SE reglamento 54 straipsnyje ir SCE reglamento 54 straipsnyje nustatyto termino nukrypti leidžianti nuostata. Tokia laikina nukrypti leidžianti nuostata turėtų suteikti SE ir SCE lankstumo: galimybę surengti visuotinį susirinkimą per 12 mėnesių nuo finansinių metų pabaigos, tačiau bet kuriuo atveju ne vėliau kaip 2020 m. gruodžio 31 d. Ši laikina nukrypti leidžianti nuostata yra būtina, kad SE ir SCE galėtų užtikrinti būtiną pasirengimą visuotiniams susirinkimams ir teisinį tikrumą, susijusį su SE ir SCE reglamentuose nustatytų prievolių vykdymu.
               
               
                  Be to, SE reglamento 53 straipsnyje nustatyta, kad visuotinio susirinkimo rengimo bei vadovavimo jam tvarką ir balsavimo procedūrą reglamentuoja tos valstybės narės, kurioje yra SE registruota buveinė, akcinėms bendrovėms taikoma teisė. SCE reglamento 53 straipsnyje nustatyta atitinkama taisyklė. Panašiai kaip ir skubių nacionalinių priemonių, kurias daugelis valstybių narių jau priėmė dėl akcinių ar kitų bendrovių ar subjektų, atveju, svarbu, kad valstybės narės pagal atitinkamų reglamentų 53 straipsnį užtikrintų, kad SE ir SCE būtų leidžiama naudoti skaitmenines priemones ir procesus ir kad SE ir SCE stengtųsi kuo plačiau taikyti tokias priemones ir procesus, siekdamos užtikrinti, kad būtų priimami reikiami sprendimai.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas Sutarties dėl Europos Sąjungos veikimo (SESV) 352 straipsniu. Toje nuostatoje konkrečiai nurodyta, kad, jei paaiškėtų, kad Sąjungai reikia imtis veiksmų vienam iš Sutartyse nurodytų tikslų pasiekti Sutartyse apibrėžtose srityse, o jos nesuteikia tam būtinų įgaliojimų, Taryba, remdamasi Komisijos pasiūlymu ir gavusi Europos Parlamento pritarimą, vieningai priima reikiamas nuostatas.Minėta nuostata jau buvo teisinis pagrindas priimant Reglamentą (EB) Nr. 2157/2001 ir Reglamentą (EB) Nr. 1435/2003.
                  
            
            
               •Subsidiarumo principas
            
            
               
                  Pasiūlymo tikslų valstybės narės negali deramai pasiekti, nes Europos bendrovės (SE) yra reglamentuojamos Sąjungos lygmeniu Tarybos reglamentu (EB) Nr. 2157/2001, o Europos kooperatinės bendrovės (SCE) yra reglamentuojamos Sąjungos lygmeniu Tarybos reglamentu (EB) Nr. 1435/2003. Visos laikinosios priemonės dėl COVID-19 krizės, kuriomis nukrypstama nuo šių reglamentų, turi būti priimtos Sąjungos lygmeniu.
               
            
            
               •Proporcingumo principas
            
            
               
                  Pasiūlymu neviršijama to, kas būtina siekiant sumažinti dabartinio COVID-19 protrūkio poveikį SE ir SCE visuotinių susirinkimų rengimui. Todėl siūloma priemonė yra proporcinga, be kita ko, jos taikymo laiko požiūriu. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Šią skubią priemonę paskatino staigus ir nenumatytas COVID-19 pandemijos protrūkis. Dėl šios priežasties nei poveikio vertinimas, nei ex post vertinimas atlikti nebuvo. Keli suinteresuotieji subjektai paragino rasti teisėkūros sprendimą šiuo klausimu. 
               
            
            
               4.POVEIKIS BIUDŽETUI
            
            
               
                  Netaikoma.
               
            
         
         
            
               
            
            
               
            
               
            
            
               2020/0073 (APP)
            
            
               Pasiūlymas
            
            
               TARYBOS REGLAMENTAS
            
            
               dėl laikinųjų priemonių, susijusių su visuotiniais Europos bendrovių (SE) akcininkų ir Europos kooperatinių bendrovių (SCE) narių susirinkimais
            
            
               (Tekstas svarbus EEE)
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 352 straipsnį,
            
            
               atsižvelgdama į Europos Komisijos pasiūlymą,
            
            
               atsižvelgdama į Europos Parlamento pritarimą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               laikydamasi specialios teisėkūros procedūros,
            
            
               kadangi:
            
            
               (1)siekdamos sustabdyti koronaviruso (COVID-19) plitimą, dėl kurio 2020 m. kovo 11 d. Pasaulio sveikatos organizacija paskelbė pandemiją, valstybės narės ėmėsi precedento neturinčių priemonių, visų pirma asmenų izoliavimo ir socialinio atskyrimo priemonių; 
            
            
               (2)dėl šių priemonių bendrovės ir kooperatinės bendrovės gali nepajėgti laikytis teisinių prievolių pagal nacionalinę ir Sąjungos bendrovių teisę; visų pirma joms gali būti labai sudėtinga organizuoti savo visuotinius susirinkimus;
            
            
               (3)nacionaliniu lygmeniu valstybės narės ėmė taikyti skubias priemones, kuriomis remiamos bendrovės ir kooperatinės bendrovės ir kuriomis joms dabartinėmis išskirtinėmis aplinkybėmis suteikiama būtinų priemonių ir lankstumo. Visų pirma daugelis valstybių narių sudarė sąlygas visuotinius susirinkimus rengti naudojant skaitmenines priemones ir procesus ir pratęsė visuotinių susirinkimų rengimo 2020 m. terminus;
            
            
               (4)Sąjungos lygmeniu Europos bendrovės (SE) reglamentuojamos Tarybos reglamentu (EB) Nr. 2157/2001
                  1
               , o Europos kooperatinės bendrovės (SCE) – Tarybos reglamentu (EB) Nr. 1435/2003
                  2
               . Abiejų reglamentų atitinkamuose 54 straipsniuose reikalaujama, kad visuotinis susirinkimas būtų surengiamas per šešis mėnesius nuo finansinių metų pabaigos. Atsižvelgiant į dabartines išskirtines aplinkybes, turėtų būti leista laikinai nukrypti nuo šio reikalavimo. Atsižvelgiant į tai, kad visuotiniai susirinkimai yra labai svarbūs siekiant užtikrinti, kad teisiškai privalomi arba ekonomiškai būtini sprendimai būtų priimami laiku, SE ir SCE turėtų būti leista visuotinius susirinkimus surengti per 12 mėnesių nuo finansinių metų pabaigos su sąlyga, kad jie bus surengti ne vėliau kaip 2020 m. gruodžio 31 d. Kadangi tai būtų dėl COVID-19 priimta laikina priemonė, nukrypti leidžianti nuostata turėtų būti taikoma tik tiems visuotiniams susirinkimams, kurie turi būti surengti 2020 m.;
            
            
               (5)šiam reglamentui priimti Sutartyje dėl Europos Sąjungos veikimo nenumatyta jokių kitų įgaliojimų, išskyrus nurodytus 352 straipsnyje;
            
         
         
            
               (6)kadangi šio reglamento tikslų, t. y. suteikti laikiną skubų sprendimą, kuriuo nukrypstama nuo Reglamento (EB) Nr. 2157/2001 nuostatos ir Reglamento (EB) Nr. 1435/2003 nuostatos, valstybės narės negali deramai pasiekti, o dėl veiksmo masto arba poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
            
            
               (7)atsižvelgiant į tai, kad reglamentų (EB) Nr. 2157/2001 ir (EB) Nr. 1435/2003 54 straipsniuose nurodytas šešių mėnesių laikotarpis baigsis 2020 m. gegužės mėn. arba birželio mėn., ir į tai, kad reikės atsižvelgti į sušaukimo laikotarpius, šis reglamentas turėtų įsigalioti skubos tvarka; 
            
            
               (8)atsižvelgiant į šią skubą, būtina taikyti išimtį prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatyto aštuonių savaičių laikotarpio išimtį,
            
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Laikina priemonė, susijusi su Europos bendrovių (SE) visuotiniais susirinkimais
            
            
            
               Jeigu pagal Reglamento (EB) Nr. 2157/2001 54 straipsnio 1 dalies pirmą sakinį SE visuotinis akcininkų susirinkimas turi būti surengtas 2020 m., SE, nukrypdama nuo šios nuostatos, gali susirinkimą surengti per 12 mėnesių nuo finansinių metų pabaigos su sąlyga, kad susirinkimas bus surengtas ne vėliau kaip 2020 m. gruodžio 31 d.
            
            
               2 straipsnis
            
            
               Laikina priemonė, susijusi su Europos kooperatinių bendrovių (SCE) visuotiniais susirinkimais
            
            
            
               Jeigu pagal Reglamento (EB) Nr. 1435/2003 54 straipsnio 1 dalies pirmą sakinį SCE visuotinis narių susirinkimas turi būti surengtas 2020 m., SCE, nukrypdama nuo šios nuostatos, gali susirinkimą surengti per 12 mėnesių nuo finansinių metų pabaigos su sąlyga, kad susirinkimas bus surengtas ne vėliau kaip 2020 m. gruodžio 31 d.
            
            
            
               3 straipsnis
            
            
               Įsigaliojimas
            
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
         
         
            
               
                     Tarybos vardu
               
               
                     Pirmininkas
               
               
            
         
         
            
                  
                     (1)
                  
                        2001 m. spalio 8 d. Tarybos reglamentas (EB) Nr. 2157/2001 dėl Europos bendrovės (SE) statuto (OL L 294, 2001 11 10, p. 1).
               
               
                  
                     (2)
                  
                        2003 m. liepos 22 d. Tarybos Reglamentas (EB) Nr. 1435/2003 dėl Europos kooperatinės bendrovės (SCE) statuto (OL L 207, 2003 8 18, p. 1).